題雪巖胡則潛詩卷首
作者：姚勉
朝代：宋

paragraphs: 君有雪巖余雪坡，坡中雪少巖雪多。
試將二雪平章看，坡中雪比巖如何。
有人問我坡間雪，一色平鋪寒玉潔。
夜深明月可中庭，化作冰壺底俱徹。
不如君巖雪更奇，怪松夭矯銀龍垂。
倚巖一嘯望清曉，千崖萬壑俱瑶池。
莫將多少分優劣，只喜坡間同此雪。
蘆花月色一樣看，吾雪本來無欠缺。
羣芳禿盡梅始花，同雲羃羃天之涯。
蒲團竹屋坐聽雪，春蟲撲窗蟹行沙。
書來題作雪家契，最愛君書此三字。
世人愛熱冷即嫌，我獨與君同此嗜。
雪無彼此只一家，玉堂茅舍何等差。
紅壚一片會真趣，藩籬剖破非封蝸。
雪堂僊伯騎鯨去，天台雪巢復何處。
與君分釣雪江寒，同唱孤舟蓑笠句。